Fordeling af betinget og ubetinget straf i landsrettens kombinationsdom ændret da den ubetingede del oversteg en tredjedel af den samlede straf
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Strafferetlige sanktioner og andre foranstaltninger;

Fordeling af betinget og ubetinget straf i kombinationsdom ændret

Sag 80/2022

Dom afsagt den 23. februar 2023   

Anklagemyndigheden   
mod
Tiltalte

Fordeling af betinget og ubetinget straf i kombinationsdom ændret da den ubetingede del
oversteg en tredjedel af den samlede straf

Tiltalte var i landsretten fundet skyldig i bl.a. forsøg på ulovlig tvang og indbrudstyveri og
idømt 5 måneders fængsel, hvoraf 60 dage var ubetinget, mens de resterende 3 måneder var
betinget med vilkår om samfundstjeneste.   

Højesteret fandt, at straffen på fængsel i 5 måneder var passende fastsat, men bemærkede, at den
ubetingede del af straffen ved en delvist betinget dom med vilkår om samfundstjeneste efter
straffelovens § 64, 2. pkt., hverken kan overstige 3 måneder eller en tredjedel af den samlede
fængselsstraf.   

Højesteret besluttede herefter, at 30 dage af straffen skulle være ubetinget, mens de resterende 4
måneder skulle være betinget med vilkår om samfundstjeneste. Antallet af
samfundstjenestetimer blev som konsekvens heraf forhøjet fra 60 til 100 timer.   

Landsretten var nået til et andet resultat.